13.06.2005 KL. 03:00

# Kvindelig intuition for rock'n'roll

*KB, Malmø:
MARIA MCKEE
Lørdag aften*

*Maria McKee:
PEDDLIN' DREAMS
Viewfinder/Cooking Vinyl/Bonnier Amigo
\*\*\*\**

**AF JAKOB LAMBERTSEN**

»Det er da rock'n'roll, ikke?«

Maria McKee hånede fra scenen i Malmø Aftonbladets anmelder, som havde kritiseret hende for ved en koncert i Stockholm sidste mandag at glemme akkorderne i sangen "Absolutely Barking Stars".

I sit lille band - der ud over hende består af en guitarist, en bassist og en trommeslager - er hun den, som stikker ud med lunefulde indfald, lejlighedsvis rusten stemmeføring, svingende humør og andre "unoder". Det gør hende spontan og spændende, og for mange er det essensen af rock'n'roll.

Men ved det meste af lørdagens optræden oplevede vi singer-songwriter-udgaven af hende. De tre herrer på scenen spillede rutineret, dygtigt og perfekt. Selv holdt Maria McKee sig til akustisk guitar - og i en lille soloafdeling piano.

### Følsom guitar

Den rå og rock'n'rollede side viste hun først frem i ekstranumrene, netop med ovennævnte "Absolutely Barking Stars" og med den smukke hymne "Life Is Sweet".

Da gik hun over til elguitaren, som hun aldrig har lært at spille på, men som hun anslår intuitivt, udtryksfuldt, følsomt og voldsomt som få.

Utilpasset, sær og svær at passe ind i nogen som helst sammenhæng har hun altid været, siden hun kom frem midt i 1980'erne som central figur i bandet Lone Justice. Enkelte hits er det blevet til, deriblandt som sangskriver - The Dixie Chicks har med succes fortolket hendes "Am I The Only One".

Men hun har været »for modig, ambitiøs og bombastisk, og det var ikke, hvad folk forventede«, som hun udtrykte det fra scenen i lørdags.

Hendes vildskab toppede for små 10 år siden, og siden da har hun haft status af undergrundsidol. I dag er hun 40 år og synes at være ved at falde til ro og ved at finde sig til rette med, at hun har haft sin enlige stjernestund, nemlig i 1990 med millionsælgeren "Show Me Heaven" (fra filmen "Days Of Thunder").

### Vægt på ældre sange

Den spiller hun ikke ved koncerter, men en anden filmsang, "If Love Is A Red Dress" ("Pulp Fiction"), har listet sig ind på repertoiret, der i øvrigt denne gang dækkede bredt over den 20 år lange karriere.

Hovedvægten var dog lagt på sange fra det to år gamle album "High Dive" - og på det netop udsendte "Peddlin' Dreams".

En samling smukke sange, hvor de heftige vingeslag og visionerne om stor pop er næsten borte - erstattet med lavmælt intensitet og enkel følsomhed, mest vedkommende i "Everyone's Got A Story", "Sullen Soul" og "My One True Love".

### Til Roskilde?

Maria McKees sans for rock'n'roll, hendes uforudsigelighed og de sære stemninger omkring hende gør til enhver tid hendes koncerter interessante, og hun burde være en mulighed, hvis årets Roskilde Festival fik et afbud til en af de mindre scener.

Hendes europaturné slutter - efter planen - dagen før den danske festival.

jakob.lambertsen@jp.dk